Intes
elezions aministrativis che si son davueltis ai 10 di Jugn in Romanie
e je stade la Union Sociâl Liberâl a otignî i risultâts miôr. La
coalizion – che e met adun il Partît Sociâl Democratic, il Partît
Nazionâl Liberâl e il Partît Conservadôr – e à sfiliât il 50%
dai vôts e concuistât 36 dai 41 conseis provinciâi rumens e plui
di un tierç dai comuns dal paîs. Tra i partîts de comunitât
ongjarese, une vore numerose in Transilvanie, a imponisi e je stade
la UDMR (Union Democratiche Magjare in Romanie). In plui di otignî
cuasi 470 mil vôts, o sei il 5,45% su scjale statâl, e à otignût
la maiorance in doi conseis provinciâi – chei di
Hargita / Harghita e di Kovászna / Covasna – e in 202 comuns, tra
chescj o cjatìn la citât di Marosvásárhely
/ Târgu Mureş e altris centris impuartants tant che
Sepsiszentgyörgy / Sfântu Gheorghe, Csíkszereda / Miercurea Ciuc e
Székelyudvarhely / Odorheiu Secuiesc, ducj logâts tal cussì clamât
Székelyföld là che la
popolazion ongjarese e je ancjemò maioritarie. La
UDMR e à po concuistât diviersis citadinis ancje te aree dongje dal
confin cu la Ongjarie tant che Margitta / Marghita, Nagyszalonta /
Salonta e Nagykaróly / Carei. Il Partît Popolâr dai Ongjarês de
Transilvanie e il Partît Civic Ongjarês, doi grups di diestre che a
vevin vût une poie massive de bande dal guvier di Budapest, no àn
rivât a passâ l’un par cent dal vôt e no àn vinçût in nissun
centri significatîf. Miôr di lôr al à fat il Forum Democratic dal
Todescs de Romanie che al à sfiliât i 70 mil vôts e concuistât
vot comuns e tra chescj ancje la citât di Hermannstadt / Sibiu,
capitâl de omonime provincie.
Font:
Balkan Insight, 11/06/12; Politics.hu, 12/06/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ron_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eng_Latn